**Konkurss iedzīvotāju iniciatīvām “Sabiedrība ar dvēseli”**

**N O L I K U M S**

1. **Vispārīgie noteikumi**

1.1. Konkursu iedzīvotāju iniciatīvām “Sabiedrības ar dvēseli” (turpmāk – Konkurss) organizē Cēsu novada Līgatnes apvienības pārvalde (turpmāk - Pārvalde).

1.2. Konkursa mērķi ir:

 1.2.1. Veicināt Līgatnes apvienības (sastāvā Līgatnes pagasts un Līgatnes pilsēta) iedzīvotāju dzīves vides sakārtošanu un uzlabošanu;

 1.2.2. sekmēt iedzīvotāju sadarbību ar Pārvaldi, sabiedrību un uzņēmējiem;

 1.2.3. iedrošināt iedzīvotājus īstenot pašiem savas idejas.

 1.2.4. uzlabot dzīves kvalitāti fiziskajā un sociālajā jomā Līgatnes apvienībā;

 1.2.5. veicināt novada iedzīvotāju iniciatīvu un atbildību par savu dzīves vidi.

1.3. Konkursā var tikt atbalstīti sabiedriska labuma projekti jomās, kas ir svarīgas un

aktuālas vietējai sabiedrībai vai kādai tās daļai. Projekta īstenošana nedrīkst

konfliktēt ar citas iedzīvotāju daļas interesēm.

1.4. Konkursa nolikums, projekta pieteikums un citi dokumenti pieejami pārvaldes mājaslapā [www.ligatne.lv](http://www.ligatne.lv).

1.5. Konkursa koordinators un kontaktpersona pārvaldē: Pārvaldes vadītāja p.i. Ilze Goba, tālrunis: 25619988 e-pasts: ilze.goba@cesunovads.lv

1. **Konkursa dalībnieki**

2.1. Konkursā var piedalīties (turpmāk visi kopā un katrs atsevišķi saukti arī “projekta grupa”):

 2.1.1. fiziska persona (novada iedzīvotājs, kas sasniedzis vismaz 18 gadu vecumu) vai nereģistrēta iedzīvotāju grupa (esoša vai izveidota tieši šim nolūkam, no kuriem vismaz viens ir sasniedzis 18 gadu vecumu.)

 2.1.2. biedrība vai nodibinājums, kura juridiskā adrese ir Līgatnes novada apvienības teritorijā;

 2.1.3. biedrību un nodibinājumu teritoriālās struktūrvienības, kas darbojas Līgatnes apvienības teritorijā;

2.2. Viens iesniedzējs viena projektu konkursa ietvaros var iesniegt neierobežotu skaitu pieteikumu ar nosacījumu, ka projekti nav saturiski saistīti.

2.3. Projekta iesniedzējam nedrīkst būt nenokārtotas saistības, tai skaitā apstiprināts Gala ziņojums, par iepriekš apstiprinātiem programmas “Sabiedrība ar dvēseli” projektiem.

**3. Konkursa saturs**

3.1. Konkursa dalībniekiem jāiesniedz pašu izstrādāts projekts, kas saistīts ar dzīves kvalitātes uzlabošanu Līgatnes apvienības teritorijā un ko viņi paši spēj īstenot.

3.2. Konkursā var tikt atbalstīti sabiedriska labuma projekti jebkurā jomā, kas ir svarīgi un aktuāli vietējai sabiedrībai vai kādai tās daļai. Projektu tematika, aktivitātes un mērķauditorija netiek ierobežota.

3.3. Projekta ietvaros radītajiem materiālajiem un nemateriālajiem rezultātiem ir jābūt pieejamiem pēc iespējas plašākai sabiedrības daļai.

3.4. Projektu konkursa tematiskie virzieni:

 3.4.1. Vides un infrastruktūras sakārtošana un labiekārtošana;

 3.4.2. Izglītojošu, kultūras, sporta un sociālo pasākumu veicināšana vai uzlabošana.

3.5. Projektu var iesniegt, pretendējot uz pašvaldības finansējumu ne vairāk kā 700,00 EUR vienam projektam.

3.6. Projektam jāatbilst šādiem nosacījumiem:

 3.6.1. tas iesaista vietējos iedzīvotājus un veicina viņu līdzdalību iniciatīvu īstenošanā;

 3.6.2. tā izstrādi un īstenošanu veic projekta grupas dalībnieki;

 3.6.3. tas uzlabo vietējās sabiedrības dzīves kvalitāti;

 3.6.4. tam nav peļņas gūšanas rakstura;

 3.6.5. tāmes izmaksās nav iekļauti administratīvie izdevumi;

 3.6.6. projekta norises vietā tiks nodrošināta iedzīvotāju drošība tā īstenošanas laikā un pēc projekta realizācijas;

 3.6.7. tas ir saskaņots Būvvaldē (ja attiecināms);

 3.6.8. tas tiek realizēts Līgatnes apvienībā.

**4. Projektu pieteikumu iesniegšanas kārtība**

4.1. Konkurss tiek izsludināts 2022. gada 25.aprīlī.

4.2. Projektu pieteikumu iesniegšanas termiņš: 2022. gada 25.maijs, plkst. 12:00.

4.3. Pēc norādītā laika projektu pieteikumi netiks pieņemti.

4.4. Lai pieteiktos Konkursam, projektu pieteicējiem jāaizpilda un jāiesniedz Pārvaldē projekta pieteikums, kas sastāv no sekojošiem dokumentiem:

 4.4.1. pieteikuma veidlapa (1. pielikums);

 4.4.2. projekta grupas dalībnieku saraksts;

 4.4.3. cita informācija, ko projekta iesniedzējs uzskata par svarīgu pievienot (skices, attēli, kartes u.tml.);

4.5. Projekta pieteikumu var iesniegt vienā no sekojošajiem veidiem:

 4.5.1. latviešu valodā, izdrukātā veidā, 1 eksemplārā, aizlīmētā aploksnē, nosūtot to pa pastu vai iesniedzot personīgi Pārvaldē: Nītaures ielā 6, Augšlīgatnē, Līgatnes pagastā, Cēsu novadā (norādot “Pieteikums iedzīvotāju iniciatīvu atbalsta konkursam: “Sabiedrība ar dvēseli”).

 4.5.2. Ar elektronisko parakstu parakstītu pieteikumu, nosūtot uz e-pastu ligatne@cesunovads.lv. E-pasta tematā jānorāda “Pieteikums konkursam “Sabiedrība ar dvēseli”, kā arī iesniedzēja nosaukums un kontaktinformācija.

4.6. Projektu pieteikumi atpakaļ netiek izsniegti.

4.7. Projektu pieteikumu sagatavošanai pieejama šāda informācija:

 4.7.1. konsultācijas un papildu informācija pa e-pastu ilze.goba@cesunovads.lv vai tālruni 25619988;

 4.7.2. Projekta nolikums un veidlapas ievietotas Pārvaldes mājaslapā [www.ligatne.lv](http://www.ligatne.lv).

4.8. Pēc projekta pieteikumu saņemšanas visa turpmākā saziņa notiks ar projekta pieteikumā norādīto projekta vadītāju.

**5. Projektu pieteikumu vērtēšanas kārtība, apstiprināšana un līgumu slēgšana**

5.1. Konkursa vērtēšanas komisijas (turpmāk – Komisija) 3 (trīs) locekļu sastāvu nosaka ar Pārvaldes vadītāja p.i. rīkojumu.

5.2. Komisija ir lemttiesīga, ja vērtēšanas sanāksmē piedalās vai savu viedokli ir pauduši vismaz divi Komisijas locekļi.

5.3. Vērtējumu par iesniegtajiem projektu pieteikumiem sniedz visi Komisijas locekļi (sanāksmes gaitā), izņemot tos, kuru lēmums var ietekmēt to radinieku vai darījumu partneru personiskās vai mantiskās attiecības. Šie Komisijas locekļi to norāda Komisijas sanāksmē un attiecīgā projekta pieteikuma vērtēšanā nepiedalās.

5.4. Konkursa projektu vērtēšana notiek divos posmos:

 5.4.1. *Pirmais posms:* Konkursa koordinators pārbauda, vai pieteikumā ir iekļauta visa prasītā informācija un pielikumi. Gadījumā, ja iztrūkst kāda informācija vai dokumenti, koordinatoram ir tiesības pieprasīt nepieciešamos dokumentus no projekta vadītāja. Ja 5 (piecu) darba dienu laikā prasītā informācija netiek iesniegta vai nav pietiekoša, lai turpinātu projekta vērtēšanu, Komisijai otrajā projektu vērtēšanas posmā ir tiesības izslēgt projekta iesniedzēju no turpmākās vērtēšanas, informējot par to rakstiski.

 5.4.2. *Otrais posms:* Komisija iepazīstas ar projektu pieteikumiem, izvērtē projektu aktualitāti un lietderīgumu, īpašu uzmanību pievēršot tam, cik daudz un cik ilgu laiku katrs projekts uzlabos vietējo iedzīvotāju dzīves kvalitāti. Komisija noskaidro projektu atbalstītāju un potenciālo labuma guvēju skaitu iedzīvotāju vidū. Komisija var piesaistīt ekspertus, atkarībā no iesniegto projektu saturu. Katrs Komisijas loceklis piešķir katram projektam punktus atbilstoši noteiktiem kritērijiem. Finansējuma saņemšanai izvirzītie projekti tiek noteikti Komisijas vērtēšanas rezultātā, tiek pieņemts Lēmums par projektu apstiprināšanu un finansējuma piešķiršanu to realizācijai. (2. pielikums).

5.5. Konkursa ietvaros tiks atbalstīti un līdzfinansēti projekti ar maksimālo atbalsta summu vienam projektam līdz 700,00 EUR.

5.6. Konkursa ietvaros kopējais pieejamais finansējums ir 3500,00 EUR

5.7. konkursā piedalās visi projekti, kas iesniegti atbilstoši Konkursa nolikumam un atbilst visiem vērtēšanas kritērijiem un Konkursa mērķim.

5.8. Komisija projektu izvērtēšanas gaitā var piedāvāt samazināt projekta budžetu vai vienoties ar projekta ar projekta iesniedzēju par izmaiņām projekta aktivitāšu plānā un budžetā, lai efektīvi izmantotu Konkursam pieejamos līdzekļus.

5.9. Konkursa rezultāti tiks paziņoti līdz 2022. gada 30. maijam. Projektu iesniedzējiem uz projekta pieteikumā norādīto e-pastu vai tālruni. Pēc līgumu parakstīšanas rezultāti būs pieejami mājaslapā [www.ligatne.lv](http://www.ligatne.lv)

5.10. Pārvaldes vārdā Pārvaldes vadītājs (p.i.) slēgs līgumus ar apstiprināto projektu iesniedzējiem par projektu īstenošanu.

**6. Projekta īstenošanas nosacījumi.**

6.1. Projekta īstenošanas laiks: no 2022. gada 31.maija līdz 2022. gada 30.oktobrim.

6.2. Pēc projekta īstenošanas, bet ne vēlāk kā līdz 2022. gada 30. novembrim, katra projektu grupa Konkursa koordinatoram iesniedz projekta Gala ziņojumu (izdrukātā un elektroniskā veidā) (3. pielikums) un citus materiālus, kas apliecina projekta īstenošanu.

6.3. Pēc Gala ziņojuma iesniegšanas, visi realizētie projektu apraksti un attēli tiks ievietoti mājas lapā [www.ligatne.lv](http://www.ligatne.lv).

6.4. Konkursa koordinators, saņemot Gala ziņojumu, pārbauda tajā sniegto informāciju, pārliecinās, vai projekta īstenošana ir notikusi atbilstoši līgumu nosacījumiem un informē par rezultātiem Pārvaldes vadītāju (p.i.). Gala ziņojumu apstiprina Pārvaldes vadītājs (p.i.).

6.5. Projektu īsteno atbilstoši apstiprinātajam projekta pieteikumam un noslēgtajam projekta līgumam. Visas izmaiņas iepriekš saskaņo ar Konkursa koordinatoru.

6.6. Projektu īstenotājs, ar ko Pārvalde ir noslēgusi līgumu par projekta īstenošanu, uzņemas materiālo atbildību par projekta īstenošanu atbilstoši plānam un noslēgtajam līgumam.

6.7. Projekta īstenotājs veic projekta realizācijas dokumentēšanu (fotografēšanu, filmēšanu).

6.8. Projekta īstenotājs apņemas uzturēt projekta ietvaros radīto objektu labā kārtībā vismaz divus gadus pēc projekta realizācijas.

6.9. Par Projekta ietvaros radīto objektu ekspluatācijas drošību un uzturēšanu, un drošību Projekta ietvaros organizētajos pasākumos ir atbildīgs Iesniedzējs.

**7. Projekta finansēšanas nosacījumi**

7.1. Ja projekta īstenošanai nepieciešama lielāka summa nekā noteikts šī nolikuma 3.5. punktā, projekta iesniedzējs patstāvīgi piesaista papildu līdzfinansējumu (pašu līdzekļus, aizņēmumu, ziedojumus utt.)

7.2. Pārvaldes līdzfinansējuma saņemšanas kārtība:

 7.2.1. Finanšu līdzekļus 90% apmērā izmaksā pēc līguma noslēgšanas, pamatojoties uz projekta budžeta tāmi;

 7.2.2. Pēc projekta atskaites dokumentu iesniegšanas un pārbaudes tiek izmaksāti atlikušie 10%.

**8. Citi noteikumi un saistības**

8.1. Konkursa dalībnieki, iesniedzot projektu pieteikumus, apņemas ievērot visus šajā nolikumā minētos nosacījumus.

8.2. Konkursa dalībniekiem pilnībā jāsedz Konkursa pieteikuma un projekta sagatavošanas izdevumu izmaksas. Organizētājs neuzņemas saistības par šīm izmaksām, neatkarīgi no Konkursa rezultātiem.

8.3. Konkursa dalībnieki ir atbildīgi par sniegtās informācijas patiesumu un atbilstību Latvijas Republikas normatīvajiem aktiem.

8.4. Īstenojot projektu, jāievēro Latvijas Republikas normatīvie akti un Cēsu novada pašvaldības saistošie noteikumi.

8.5. Par jebkurām izmaiņām projekta ieviešanas procesā noslēgtā līguma ietvaros (projekta saturā un budžetā) ir nekavējoties rakstiski jāinformē konkursa koordinators, kas savukārt sniegs šo informāciju Pārvaldes vadītājam (p.i.) lēmuma pieņemšanai.

8.6. Projekta koordinatoram un Pārvaldes vadītājam (p.i.) ir tiesības jebkurā projekta posmā ierasties projekta realizācijas vietā un iepazīties ar projekta norises gaitu, tā atbilstību projekta pieteikumam un noslēgtajam līgumam, kā arī iepazīties ar finanšu dokumentiem, kas apliecina projektam piešķirto līdzekļu izlietojumu.